**Ultima execuție**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*fără de umbră cum se măsoară lumina\*

n-am uitat de câte ori mi s-a pus capul pe butuc

nici cum s-a băut smerit apă din răsărituri

istoria a consemnat fiecare intrare în scenă a mea piciorul

a scăpat printre silabe anorexice destinul s-a scris în cerneală invizibilă

sângele a strigat înainte să am ochi

și să m-atingă securea întâmplărilor zilnice fără de far

țărmurile și-au vărsat epavele în mine

pirații au vânat comori ce purtau luna roșie în pântec și eu torceam

lâna albă a înțelesurilor cu degete de nisip

hainele îmi alunecau odată cu războaiele pierdute de pe trupul

din ce în ce mai străveziu

învățam să nu mai fiu

îmbrăcată de unicul pășeam fără de mine în eterna iluzie

adevărul nu trebuie certificat de cel ce nu știe deschide

fereastră în nemurire

lumina și-a găsit în cele din urmă conturul știm

ursita scrie în duh geneză fără vertebra ispitei

de-a dreapta lui Iisus ni s-a spus

nimeni nu mai poate rostogoli găvanale goale ca pe zaruri

la ruleta morții

târziul devine devremele verde

prin urma pironului privesc infinitul cum se-ncolăcește

în jurul inimii și uit cum se numără

veșniciile

călăul a rămas fără victime

eșafodul e acum doar un sit arheologic

pe care Dumnezeu l-a deschis în mine